Fót Város Önkormányzata Képviselő-testületének .../.... (...) önkormányzati rendelete
a helyi adókról
[1] E rendelet célja, hogy a helyi adókról szóló 1990. évi C. törvény alapján megállapítsa Fót város illetékességi területén a helyi adózással és a helyi adókkal kapcsolatos szabályokat.
[2] Fót Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, valamint az Alaptörvény 32. cikk (1) bekezdés a) és h) pontjában, a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdés a)-e) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el.
I. Fejezet
A bevezetett adókra vonatkozó rendelkezések
1. Építményadó
1. §
(1) Az építményadó alapja az építmény m2 -ben számított hasznos alapterülete.
(2) A hasznos alapterület megállapításánál a kerekítés általános szabályai alkalmazandóak.
2. §
(1) Az építményadó mértéke:
a)	lakás, ill. lakáshoz tartozó egyéb helyiség esetén 130 Ft/m2/év;
b)	gépjármű-tárolásra szolgáló építmény esetén 300 Ft/m2/év;
c)	belterületen és Sikátorpuszta területén elhelyezkedő 
ca)	kereskedelmi célú építmény esetén helyrajzi számonként 100 m2-ig 600 Ft/m2/év és 100 m2 felett 1 400 Ft/m2/év;
cb)	egyéb, nem lakás céljára szolgáló építmény esetén helyrajzi számonként 200 m2-ig 600 Ft/m2/év és 200 m2 felett 1 400 Ft/m2/év;
d)	Déli vállalkozási terület belterületén lévő építmény esetén 1 750 Ft/m2/év;
e)	Déli vállalkozási terület külterületén lévő építmény esetén 2 650 Ft/m2/év;
f)	üdülő rendeltetésű építmény esetén 300 Ft/m2/év;
g)	külterületen elhelyezkedő mezőgazdasági és egyéb rendeltetésű építmény esetén 450 Ft/m2/év.
(2) Sikátorpuszta alatt a Fót külterület 0146 helyrajzi számú ingatlant kell érteni
(3) Déli vállalkozási terület alatt Fót Város Önkormányzata Helyi építési szabályzatáról szóló 33/2019. (IX.26.) önkormányzati rendelet (a továbbiakban: HÉSZ) 4. számú mellékletében meghatározott Déli vállalkozási terület I. és Déli vállalkozási terület II. területeket kell érteni.

3. §
(1) A helyi adókról szóló 1990. évi C. törvény (a továbbiakban: Htv.) 13. §-ban foglaltakon kívül mentes az építményadó alól:
a)	a külterületen elhelyezkedő mezőgazdasági és egyéb rendeltetésű építmény, amennyiben alapterülete a 12 m2-t nem haladja meg;
b)	a lakás/lakó ingatlan a tulajdoni hányad, vagy a haszonélvezet arányában, ha az ingatlan tulajdonosa nyugdíjas, ténylegesen életvitelszerűen lakás céljára használja és jövedelme nem haladja meg a mindenkori szociális vetítési alap összegének 200%-át.
(2) Az (1) bekezdésben meghatározott mentesség nem alkalmazható a vállalkozó üzleti célt szolgáló épülete, épületrészére vonatkozóan.
2. Telekadó
4. §
A telekadó alapja a telek m2-ben számított területe.
5. §
(1) A telekadó mértéke:
a)	belterületi telek esetén: 350 Ft/m2/év;
b)	külterületi telek esetén: 0 Ft/m2/év;
c)	lakóépülettel, üdülővel, hétvégi házzal, garázzsal, tárolóval, nem vállalkozás céljára szolgáló egyéb épülettel beépített telek esetében: 0 Ft/m2/év;
d)	HÉSZ szerint nem beépíthető telek, vagy nem beépítésre szánt terület esetén: 0 Ft/m2/év;
e)	a Barackos területén elhelyezkedő ingatlanok - amíg az ingatlanok közművesítése nem történt meg, és emiatt nem adható ki építési engedély, vagy az építési tevékenység egyszerű bejelentésére nincs mód - az építési engedély kiadásához, vagy az egyszerűsített bejelentésig szükséges közművesítés megtörténtéig: 0 Ft/m2/év;
f)	a nem magánszemély tulajdonában álló út esetén: 0 Ft/m2/év.
(2) Barackos alatt a Fót belterület Bartók Béla utca, a Bartók köz, a Széchenyi utca, a Mogyoród nagyközséggel közös határvonal és a Barackos dűlő által határolt területet kell érteni.
6. §
(1) A Htv. 19. §-ban foglaltakon kívül mentes a telekadó alól:
a)	magánszemély tulajdonában álló beépítetlen lakó- és ipari telek - amennyiben érvényes építési engedéllyel rendelkezik - az építési engedély kiadását, valamint ezzel egyenértékű építési tevékenység egyszerű bejelentését (e § tekintetében a továbbiakban együtt: építési engedély) követő év január 1-től 2 évig;
b)	az életvitelszerűen mezőgazdasági tevékenységből élő, magánszemély tulajdonában lévő belterületi beépítetlen földrészlet, amely nem minősül építési teleknek, s amelyen a magánszemély életvitelszerűen mezőgazdasági tevékenységet végez, amennyiben a tulajdonos a tárgyévet megelőző évről szóló személyi jövedelemadó bevallásával igazolja, hogy mezőgazdasági tevékenységből él;
c)	a magánszemély tulajdonában álló, a HÉSZ szerinti lakóterületen az első beépítésre alkalmas telek kialakításának időpontját követő év január 1-től 3 évig;
d)	a magánszemély tulajdonában álló út.
(2) Az (1) bekezdés a) pontja esetében, amennyiben az építési engedély módosításra kerül az adómentesség időtartama nem változik.
(3) Az (1) bekezdés b) pontja esetében, amennyiben a tulajdonos személyi jövedelemadó bevallására nem kötelezett, abban az esetben a NAV által kiállított igazolást szükséges bemutatni.
(4) Nem áll fenn az (1) bekezdés c) pontja szerinti telekadó mentesség arra a telekre, amely telekalakítás útján jött létre és a telekalakítás olyan telket érintett, amelyre az (1) bekezdés c) pontjában meghatározott telekadó mentesség a telekalakítás ingatlan-nyilvántartási átvezetésekor vagy már korábban fennállt. 
(5) Mentes az adatbejelentési kötelezettség alól az 5. § (1) bekezdés b), c) és e) pontjában meghatározottak esetében vállalkozónak nem minősülő adóalany, akinek a tárgyévben nem keletkezett adófizetési kötelezettsége.
7. §
A telek után fizetendő adó mértékéből 40% kedvezményben részesül a magánszemély telektulajdonos.
3. Helyi iparűzési adó
8. §
A helyi iparűzési adó évi mértéke: az állandó jelleggel végzett iparűzés tevékenység esetén az adóalap 2%-a.
9. §
A helyi iparűzési adó alól mentes az a háziorvos, védőnő vállalkozás, amelynek a Htv. alapján számolt vállalkozási szintű adóalapja az adóévben nem haladja meg a 20 millió forintot.
II. Fejezet
Záró rendelkezések
10. §
Hatályát veszti a helyi adókról szóló 25/2017. (VII.6.) önkormányzati rendelet.
11. §
Ez a rendelet 2026. január 1-jén lép hatályba.

Általános indokolás
Fót Város Önkormányzat Képviselő-testületének a helyi adókról szóló 25/2017. (VII.6.) önkormányzati rendelete a megalkotása óta eltelt 8 év alatt érdemben nem került módosításra, az eszközölt módosítások főként technikai jellegűek voltak, részletszabályokra terjedtek ki.
Az új adórendelet tervezete mérsékelt adókorrekciót tartalmaz. A javaslat szerint változik az építményadó és a telekadó mértéke, viszont változatlanok maradnak a helyi adókat érintő kedvezmények és mentességek, valamint a helyi iparűzési adó mértéke. A helyi adók korrekciójára azért van szükség, mert az építmény- és telekadó tekintetében az adómértékek, a mentességek köre, illetve a kedvezmények lényegében 2016 óta változatlanok, a lakosságot érintő lakáscélú ingatlanok esetében pedig az adómérték 2006 (!) óta változatlan. Közben viszont jelentősen változott az országos (inflációs környezet), a térségi (a környező települések adómértékei) és a helyi gazdasági környezet (kiadások növekedése és források csökkenése) is. Éppen ezért a javaslat célja a jelenlegi pénzügyi környezethez igazítani (korrigálni) a helyi adók mértékét. A korrekció mértéke ugyanakkor mérsékelt, hiszen elmarad mind a kiszabható maximális összegtől, mind a környező településekétől, miközben a lakosság és a kisvállalkozások a plusz adóterheknek mindössze a töredékét viselik. A befolyó plusz bevételek pedig biztosítják, hogy a Képviselő-testület a 2026-os költségvetést úgy tudja elfogadni, hogy a működés színvonala és pénzügyi stabilitása megmarad, miközben jut forrás a fejlesztésekre is.
Az elmúlt évek/évtizedek alatt a halmozott infláció következtében az önkormányzati kiadások folyamatosan növekedtek, kormányzati intézkedések, illetve egyéb gazdasági környezeti hatás miatt az önkormányzati gazdálkodás pénzügyi mozgástere folyamatosan szűkült. A működési kiadások növekedési ütemét az azokat finanszírozni hívatott központi költségvetési támogatások dinamikája messze nem követte, a finanszírozásban az önkormányzati „saját erő” folyamatosan növekedett, az olló tovább nyílt. A központi fejlesztési támogatások dinamikája az utóbbi években jelentősen megtört, egyre kevesebb a pályázati lehetőség. A helyzetet tovább rontja a szolidaritási hozzájárulás folyamatos emelkedése, valamint a 2025. évben bevezetett mechanizmus, melynek keretében évről évre a helyi iparűzési adó növekményének része elvonásra kerül.
Mindezek következtében a működés fenntarthatósága, további városfejlesztési célok megvalósítása érdekében az adómértékek korrekciója, felülvizsgálata, illetve újra gondolása és módosítása elengedhetetlenül szükséges.
A helyi adózás újra szabályozása annak komplexitása miatt új rendelet megalkotását teszi szükségessé.
Részletes indokolás
Az 1–3. §-hoz 
Az építményadó alapját, illetve mértéket határozza meg lakások és garázsok (belterület, Sikátorpuszta, külterület), kereskedelmi egységek és egyéb, nem lakáscélú építmények (belterület, Sikátorpuszta), a Déli vállalkozási területen lévő építmények (bel- és külterület), üdülők, illetve külterületi mezőgazdasági és egyéb rendeltetésű építmények vonatkozásában.
Az építményadó vonatkozásában az adómentesség eseteit részletezi.
A 4–7. §-hoz 
A telekadó alapját, mértékét, az adómentesség Önkormányzat által biztosított egyes eseteit, illetve az adókedvezményt határozza meg.

A 8. §-hoz és a 9. §-hoz 
A helyi iparűzési adó mértékét, és annak vonatkozásában az adómentesség eseteit határozza meg.
A 10. §-hoz 
Hatályon kívül helyező rendelkezést tartalmaz.
A 11. §-hoz 
Hatályba léptető rendelkezést tartalmaz.


HATÁSVIZSGÁLATI LAP

Fót Város Önkormányzat Képviselő-testületének …/2025. (…) rendelet-tervezete
a helyi adókról.


1. Társadalmi hatások

A rendelet tervezetben a közteherviselés racionalizálása, aktualizálása, arányosabbá tétele érdekében az építmény- és telekadó esetében az adómértékek módosulnak, továbbá néhány részletszabályozás pontosításra került. Ezáltal mind a jogalkalmazónak, mind az adóalanyoknak egyszerűbbé válik a pontos tájékozódás.

2. Gazdasági, költségvetési hatások

Az adómértékek módosulása következtében az Önkormányzat közhatalmi bevételei emelkednek. Az infláció és a gazdasági környezet változása okozta működési kiadás növekedés, illetve további fejlesztési kiadások finanszírozására teremt lehetőséget. 

3. Környezeti hatások

Nem releváns.

4. Egészségügyi hatások

Nem releváns.

5. Adminisztratív terheket befolyásoló hatások

Az adminisztratív terhek növekednek.

6. A jogszabály megalkotásának szükségessége, a jogalkotás elmaradásának várható következményei

A jelenleg hatályban lévő, a helyi adókról szóló önkormányzati rendelet 2017. évi megalkotása óta eltelt időszak alatt érdemi módosításokra nem került sor. Szükségessé vált a helyi adózás újra szabályozása (amely komplexitása új rendelet megalkotását igényli), különös tekintettel az adómértékek aktualizálására. A rendeletalkotás elmaradása közhatalmi bevételkiesést okozna, veszélyeztetné az önkormányzat fejlesztési céljainak megvalósítását.

7. A jogszabály alkalmazásához szükséges személyi, tárgyi, szervezeti és pénzügyi feltételek

[bookmark: _Hlk213319363]A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

